Krekar kjenner seg ikke igjen i PSTs fremstilling
- Vi har mottatt en såkalt påtegning fra PST, der de har gjengitt det de mener er en gjerningsbeskrivelse. Jeg har oversatt dette tilbake til Krekar på engelsk - som ikke er hans førstespråk - og han sier han ikke kjenner seg igjen i det som står i påtegningen, sier forsvarer Brynjar Meling til NTB. Han understreker at han kun har snakket med Krekar på telefon etter pågripelsen på Tøyen i Oslo tirsdag.Krekar er siktet for terrortrusler og trusler mot vitner, henholdsvis paragraf 147a og 132a i straffeloven. Vitnetruslene skal være rettet mot de tre kurderne Krekar mandag ble dømt for å ha truet med drap. Denne dommen ble anket på stedet. Meling sier beskrivelsene PST har gitt av truslene er noe vage. - Det skal jo være en viss konkretisering for at det regnes som trusler i lovens forstand, sier forsvareren og sier det skal bli interessant å få tilgang til PSTs materiale.Han understreker også at påtegningen fra sikkerhetstjenesten ikke inneholder noe om en eventuell trussel mot tidligere statsminister Kjell Magne Bondevik. - Om det er en selvstendig sak eller bare noe som verserer i mediene, vet vi foreløpig ikke, sier Meling. Meling sier at Krekars andre forsvarer, advokat Arvid Sjødin, vil be om at mullaen settes fri når han fremstilles for fengsling onsdag ettermiddag. - Så lenge han mener han ikke har gjort noe galt og at han er uskyldig dømt, er det naturlig å be om at han slippes fri, legger Meling til.
Mulla Krekar kjenner seg ikke igjen i de beskrivelsene Politiets sikkerhetstjeneste har lagt til grunn for at de pågrep mullaen i Oslo tirsdag ettermiddag.